Një numër i madh grekësh shkojnë në Turqi për një jetë më të mirë
Me krizën në Greqi dhe me ekonominë në lulëzim të Turqisë, Stambolli do të jetë një destinacion për një numër më të madh grekësh.
Ndërkohë që ekonomia greke është në recesion të thellë, disa qytetarë grekë i kanë drejtuar sytë nga Turqia fqinje, veçanërisht Stambolli, për një jetë më të mirë. Ky është një fenomen tejet mbresëlënës, duke patur parasysh marrëdhëniet shpesh të acaruara mes të dy vendeve, që kur Greqia fitoi pavarësinë nga Perandoria Otomane në vitin 1821. Korrespondenti i Zërit të Amerikës, Dorian Xhons, na sjell hollësi nga Stambolli. Eleni Varmazi është një prej grekëve jo të paktë që kanë gjetur punë në Stamboll. Ajo jep mësim në disa universitete private të qytetit.. Rasti i EleniVarmazit duket majft mbresëlënës, duke patur parasysh marrëdhëniet tejet të acaruara mes Greqisë dhe Turqisë, që disa herë kanë qenë në prag të luftës. Por tashmë historia e Varmazit nuk është më e pazakontë. Ionis Grigoriadhis është ekspert për marrëdhëniet ndërkombëtare në Universitetin Bilkent. Ai ka blerë shtëpi në lagjen antike greke të Stambollit. Grigoriadhis thotë se fakti që një numër gjithnjë e më i madh grekësh po vijnë në Stamboll, tregon se marrëdhëniet mes të dy vendeve po përmirësohen. Në hapje të një ekspozite për arkitekturën greke në Stamboll, e para në këtë qytet, greqishtja dhe jo turqishtja është gjuha dominuese. Laki Vingas, një nga banorët e vjetër të komunitetit grek të qytetit, thotë se komuniteti kishte marrë të tatëpjetën, por tani ai beson se gjërat kanë ndryshuar. Në shkollën e mesme greke Zografen të Stambollit, mësuesja e anglishtes po e përgatit klasën për provimin përfundimtar. Aty janë vetëm katër nxënës. E gjithë shkolla ka më pak se 100 nxënës. Ndërsa në të kaluarën, me përfundimin e shkollës nxënësit iknin në Greqi, tani ata duan të qëndrojnë, si Natasha. Nuk ka të dhëna zyrtare se sa grekë punojnë në Stamboll, por besohet se numri është i vogël, por në rritje. Me gjendjen e turbullt ekonomike në Greqi dhe me ekonominë në lulëzim të Turqisë, analistët besojnë se Stambolli do të jetë një destinacion për një numër gjithnjë e më të madh grekësh. Mbi të gjitha, emri “Stamboll” vjen nga greqishta, që do të thotë “unë shkoj në qytet”.